**Lisa 1**

**KUTSEALASED TERMINID**

Tegevusteraapia (*occupational therapy*) on eesmärgipäraselt valitud tegevuste kasutamine inimese ja/või grupi parima võimaliku tegevusvõime saavutamiseks igapäevaelus.

Tegevusvaldkonnad on toimingute kogumid, millega inimesed on igapäevaselt hõivatud ja millel on nende jaoks tähendus. Tegevusvaldkonnad jagunevad enesehooldustoiminguteks, produktiivseteks toiminguteks ja vaba aja toiminguteks.

Tegevusvõime (*occupational performance*) on dünaamiline suhe inimese, keskkonna ja tegevuse vahel, mis võimaldab rahuldavalt täita oma rolle ning sooritada vajalikke tähendusrikkaid tegevusi.

Tegevuseeldused (occupational performance components) on võimed ja oskused, mida inimene vajab, et tegevusi sooritada.

Tegevuskontekst (*performance contexts*) on kogum inimesest tulenevatest, füüsilistest, sotsiaalsetest, kultuurilistest, virtuaalsetest ning ajalistest olukordadest ja teguritest, mis mõjutavad inimese tegevusvõimet ja eesmärgipärast tegevust.

Kliiniline ja kutsealane mõtlemine on mõtlemisprotsess, mida kasutatakse läbi kogu tegevusteraapia protsessi ning mis suunab tegevusterapeudi mõttekäiku sh. inimese tegevusvõimega seonduvate vajaduste mõistmiseks ja sekkumisotsuste langetamiseks. Tegevusteraapias eristatakse kaheksat erinevat mõtlemisviisi: teaduslik, diagnostiline, protseduuriline, narratiivne, interaktiivne, pragmaatiline, eetiline ja tingimuslik.